A4-0119/97

Päätöslauselma komission vihreästä kirjasta suojattujen palvelujen oikeussuojasta sisämarkkinoilla (yhteisön toimen tarpeellisuuteen liittyvä kuuleminen) (KOM(96)0076 - C4-0190/96)

Euroopan parlamentti, joka

- ottaa huomioon EY:n perustamissopimuksen 7 a, 52 ja sitä seuraavat, 59 ja sitä seuraavat sekä 100 a artiklan,

- ottaa huomioon komission vihreän kirjan suojattujen palvelujen oikeussuojasta sisämarkkinoilla (KOM(96)0076 - C4-0190/96),

- ottaa huomioon oikeusasioita ja kansalaisten oikeuksia käsittelevän valiokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan, ympäristö-, terveys- ja kuluttajansuojavaliokunnan sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0119/97),

A. ottaa huomioon, että Euroopan yhteisö on ryhtynyt komission aloitteesta merkille pantavaan työhön yhtenäisen suojan luomiseksi tekijänoikeuksille ja lähioikeuksille kaikissa jäsenvaltioissa,

B. ottaa huomioon, että yksi komission viimeaikaisista aloitteista tällä alalla on sen vihreä kirja aiheesta «Tekijänoikeus ja lähioikeudet tietoyhteiskunnassa» (KOM(95)0382 - C4-0354/95), jossa nimenomaan mainitaan erityisongelmat, jotka johtuvat uusien teknologioiden kehittymisestä ja käyttöön ottamisesta, ja jotka liittyvät niihin lähinnä sellaisten teosten edelleen lähettämiseen laajalle yleisölle, jotka kuuluvat henkistä omaisuutta koskevien oikeuksien suojan piiriin; katsoo, että laiton kopiointi on luonteeltaan tällainen ongelma,

C. katsoo, että yksi näiden uusien teknologioiden osailmentymä ovat erilaiset järjestelmät, jotka mahdollistavat tiettyjen saatavuudeltaan rajoitettujen yleisradiointipalvelujen vastaanottamisen; että tämä «saatavuudeltaan rajoitettu vastaanottaminen» onnistuu käyttämällä erityislaitteita - koodauksen purkulaitteita - mikä mahdollistaa tiettyjen palvelujen signaalin salaamisen rajoittaen siten asianomaisten ohjelmien vastaanottamisen niihin, jotka maksavat asiaankuuluvan vastikkeen, ts. lupamaksun,

D. on vakuuttunut siitä, että nämä järjestelmät, jotka mahdollistavat tiettyjen saatavuudeltaan rajoitettujen palvelujen vastaanottamisen, ovat yhtäältä uusiin teknologioihin erikoistuneiden teollisuudenalojen kehittymisen tulos ja toisaalta - sillä, että ne ovat soluttautuneet tietoyhteiskunnan erityistoimintoihin - ne myötävaikuttavat henkistä omaisuutta koskevien oikeuksien kohteena olevien teosten, jotka lähetetään vastaanottajille televisio-ohjelmien kautta, suojaamiseen ja hyödyntämiseen; mikäli kulttuurista monimuotoisuutta kunnioitetaan ja kaikille kansalaisille taataan yleistä mielenkiintoa omaavien ohjelmien saanti; tässä yhteydessä on merkillepantavaa, että uusien virallisten tietojen mukaan televisio-ohjelmat, jotka lähetetään saatavuudeltaan rajoitettujen palvelujen vastaanottamisen mahdollistavien järjestelmien kautta, ovat elokuvateollisuuden suurin tulonlähde Euroopassa edustaen 34 % kokonaistuloista;

1. Ilmaisee tyytyväisyytensä komission uuteen vihreään kirjaan, joka puuttuu erityisen tärkeään ja ajankohtaiseen aiheeseen, kun otetaan huomioon Euroopassa nykyään toimivien, ohjelmiensa edelleen lähettämisessä enemmän tai vähemmän kehittyneitä salauksen muotoja käyttävien televisiokanavien verrattain suuri määrä;

2. Ilmaisee näkemyksen, että tämä edelleen lähettämisen tapa asettuu tietoyhteiskunnan teknologisen kehityksen laajempaan kehykseen ja sillä on välittömiä vaikutuksia yhtäältä sisämarkkinoiden toimintaan - sen kautta, että mukana on teollisuuden erityisaloja koodauksen purkamisen mahdollistavien erityislaitteiden valmistuksen osalta - ja toisaalta henkistä omaisuutta koskevien oikeuksien suojaamiseen - sen vuoksi, että juuri näiden oikeuksien tarjoaman suojan kohteena olevia teoksia lähetetään edelleen;

3. Ilmaisee huolestuneisuutensa kuluttajien etujen puolustamisesta ja muistuttaa, että vihreästä kirjasta «Tekijänoikeus ja lähioikeudet tietoyhteiskunnassa» 19. syyskuuta 1996 antamansa päätöslauselman ((EYVL C 320, 28.10.1996, s. 177)) 12 kohdassa se äskettäin korosti tarvetta kehottaa Euroopan unionin toimielimiä ja jäsenvaltioita toteuttamaan aiheelliset toimenpiteet, jotta varmistetaan yhdenmukaisella tavalla kansalaisten pääsy teoksiin ja palveluihin, joiden katsotaan olevan yleishyödyllisiä;

4. On sitä mieltä, että tekijänoikeuksien ja lähioikeuksien suojelu ei ole nykyään eikä tulevaisuudessa mahdollista - ainakaan jos ajatellaan suojattujen teosten levittämistä yleisölle laajassa mittakaavassa - ellei ryhdytä toimiin, jotka tähtäävät teosten levittämisvälineiden ja -järjestelmien vastaavaan suojeluun; että tämä toteamus on niiden kantojen mukainen, jotka komissio on esittänyt vihreässä kirjassaan «Tekijänoikeus ja lähioikeudet tietoyhteiskunnassa» ja Euroopan parlamentti edellä mainitussa 19. syyskuuta 1996 kyseisestä vihreästä kirjasta antamassaan päätöslauselmassa;

5. Katsoo, että tämä «kaksinkertaisen» suojan järjestelmä vaarantuu laittoman kopioinnin vuoksi, joka on kehittymässä rinnakkaiseksi teollisuudenalaksi, jolla valmistetaan laittomia koodauksen purkulaitteita; näiden laitteiden kauppaaminen ilman salatun palvelun tarjoajan hyväksyntää mahdollistaa tämän palvelun vastaanottamisen, vaikka lupamaksua ei ole maksettu; katsoo, että tämä vaara tulee vielä suuremmaksi, jos otetaan huomioon, että uusi kehitys huipputeknologian alalla - esimerkiksi Internetin leviäminen laajempaan käyttöön - mahdollistavat näiden laittomien laitteiden mainostamisen ja myynninedistämisen tavalla, joka on yhä vaikeammin valvottavissa;

6. Ilmaisee huolestumisensa niistä vaaroista, jotka juontuvat laittoman kopioinnin kehittymisestä tällä alalla ja muistuttaa äskettäin korostaneensa edellä mainitun 19. syyskuuta 1996 antamansa päätöslauselman 33 kohdassa, että «sellaisten yhdenmukaisten yhteisten sääntöjen tarvetta kansallisessa lainsäädännössä, joissa määrätään siviili- ja rikosoikeudellisista seuraamuksista niille, jotka tuottavat, pitävät kaupan, omistavat, käyttävät, valmistavat, myyvät tai asentavat laitteita tai tarjoavat, pyytävät, mainostavat tai suorittavat palveluita, jotka voivat tehdä suojajärjestelmistä tehottomia»;

7. Toteaa, että nykyinen lainsäädäntö on puutteellinen siinä mielessä, että tärkeimmät direktiivin 93/83/ETY (edelleen lähettäminen satelliitin välityksellä tai kaapeleitse) säännökset suojelevat oikeuksien haltijoita vain heidän teostensa luvattomalta edelleen lähettämiseltä, ei luvattomalta vastaanottamiselta; tämä tosiseikka puhuu sen puolesta, että tarvitaan erityissääntelyä, jonka laittoman kopioinnin torjumiseksi tehtävä ensi alkuun valinta ainakin seuraavien vaihtoehtojen välillä:

- suojatun palvelun itsensä suojaaminen antamalla sille absoluuttisen oikeuden luonne, tai

- nk. valmistelevan toiminnan kieltäminen, mikä koskee laittomasti kopioitujen koodauksen purkulaitteiden valmistusta, maahantuontia, jakelua, hallussapitoa - sekä kaupallisiin tarkoituksiin että yksityiseen käyttöön - ja myynninedistämistä sekä mainostamista;

8. Katsoo, että sisämarkkinoiden kehittyessä edelleen - mikä ilmenee pääasiassa tavaroiden ja palvelujen liikkuvuuden vapauttamisen viemisessä pitkälle - lainsäädäntöjen yhdenmukaistaminen on välttämätöntä edellä mainitun «kaksinkertaisen suojan» turvaamiseksi tietoyhteiskunnan puitteissa; päinvastaisessa tapauksessa markkinaolosuhteissa tulee tapahtumaan vähitellen merkittäviä muutoksia, joilla on vakavat vaikutukset asianomaisiin teollisuudenaloihin ja näin ollen myös työllisyyteen;

9. On sitä mieltä, että sopivin lainsäädännöllinen väline tällaisen sääntelyn toteuttamiseen on direktiivi, jonka etu on siinä, että se mahdollistaa suojelun vähimmäistason varmistamisen Euroopan yhteisössä kansallisten lainsäädäntöjen yhdenmukaistamisen kautta; asianomaisten seuraamusten vahvistaminen muodostaisi välttämättömän täydennyksen tällaisen sääntelyn tehokkuuden takaamiseksi; on sitä mieltä, että yritys turvata yhteiset suojelusäännöt asetuksen avulla - vaikka tämä ehkä olisi toivottavaa - olisi erityisen vaikeaa, ja näin ollen tehotonta, juuri kansallisten lainsäädäntöjen välillä ilmenevien suurten eroavaisuuksien vuoksi;

10. On tietoinen niistä seurauksista, joita kansallisten lainsäädäntöjen yhdenmukaistamisella laittoman kopioinnin torjumiseksi saattaa olla kuluttajien suhteen; katsoo, että yleensä ottaen nämä seuraukset näkyvät viime kädessä tarjottavien palvelujen kustannuksissa ja laadussa; on vakuuttunut siitä, että parhaimmalla tavalla eli tehokkaimmin ja kestävimmin, näiden kahden «parametrin» suhteuttaminen keskenään onnistuu ainoastaan sopivan korkeimmalla mahdollisella tasolla tapahtuvan kansallisten lainsäädäntöjen lähentämisen yhdenmukaistamisen kautta; tällä tavoin täytetään kaikki edellytykset laittomien kopiointitoimintojen lannistamiseksi ja torjumiseksi asteittain;

11. Pitää tässä tapauksessa perusteettomana argumenttia, että asiaa koskevalla sääntelyllä ei olisi odotettuja hillitseviä vaikutuksia, koska laittomat kopioijat kykenevät jatkuvasti kuromaan umpeen välimatkan suhteessa kulloiseenkin teknologiseen kehitykseen; katsoo sen sijaan, että kansallisisten lainsäädäntöjen aukot myötävaikuttavat laittomien kopiointitoimien edelleen kehittymiseen ja että vain yhdenmukaistettu korkean tason suoja olisi tehokkain väline niiden lakkauttamiseen;

12. On komission kanssa yhtä mieltä siitä, että kaavaillun sääntelyn tulee kattaa, sen puitteissa mikä on lainsäädännöllisesti mahdollista, kaikki suojatut palvelut, joissa suojaamista käytetään maksun saamisen varmistamiseksi: tämän käsitteen piiriin katsotaan kuuluvan perinteisten ja uusien radio- ja televisiolähetyspalvelujen ohella myös nk. tietoyhteiskunnan palvelut, jotka toimitetaan elektronisesti etäpalveluina niiden vastaanottajan henkilökohtaisen pyynnön perusteella;

13. Uskoo, että tällä lähestymistavalla varmistetaan yhtenäinen - eikä hajanainen - sääntelykehys laittoman kopioinnin torjumiseksi aloilla, joilla tietoyhteiskunnan palvelut kehittyvät; katsoo kuitenkin, että tämän ensisijaisuusjärjestyksen kääntäminen päinvastaiseksi - ts. laittoman kopioinnin torjuminen ennen henkistä omaisuutta koskevien oikeuksien haltijoiden alakohtaisten suojelusääntöjen hyväksymistä - ei oikeuta komission mahdollista laiminlyöntiä sen suhteen, että se ehdottaa sopivan ajan sisällä erityisten tekijänoikeuden ja lähioikeuksien suojelusäännösten hyväksymistä niissä kohdin, missä nämä osoittautuvat tarpeellisiksi tietoyhteiskunnan puitteissa;

14. Pyytää lopuksi komissiota - niiden erityissäännösten osalta, joita se aikoo ehdottaa - perustelemaan jokaisen ehdotetun toimenpiteen toimittamalla Euroopan parlamentille tuoreimmat tilasto- ja muut tiedot, jotka koskevat laittoman kopioinnin ilmiön laajuutta eri toiminta-alueilla; katsoo, että on välttämätöntä perustella asianmukaisesti säännökset, joilla tulee olemaan merkittävä vaikutus tavaroiden ja palvelujen vapaaseen liikkuvuuteen Euroopan yhteisössä sekä kuluttajien suojeluun;

15. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.